ΜΥΘΙΚΗ  ΠΡΑΓΜΑΤΙΚΟΤΗΤΑ
                                                                                                       Φαντσούδης Νικόλαος
Σκηνή  1η        Σπίτι – Σαλόνι - Απόγευμα

Ένα ζευγάρι κάθεται απέναντι από την τηλεόραση και παρακολουθεί στις ειδήσεις  την ανακάλυψη 12 γιγαντιαίων ανθρωπόμορφων σκελετών. Η ανακάλυψη αυτή τοποθετείται στα σημερινά σύνορα του Ιράκ με την Ινδία στην οποία επικρατούσε ο μύθος ότι πριν από χιλιάδες χρόνια υπήρχαν γιγαντιαία πλάσματα που είχαν θεοποιηθεί από τους ντόπιους κατοίκους.

Σκηνή  2η         Αρχαία Τύρος – Παλάτι - Μεσημέρι

Χιλιάδες χρόνια πριν γύρω στα 1600-1900 π.χ.
Βρισκόμαστε σε μια περίλαμπρη αίθουσα ενός παλατιού στην Αρχαία Τύρο, στο κέντρο της υπάρχει ένα στρογγυλό τραπέζι στο οποίο κάθονται τρεις βασιλιάδες, ο Μίνωας, ο φαραώ Αμενεμχάτ της 12ης δυναστείας της Αιγύπτου και ο βασιλιάς των Αμοριτών από την Μεσοποταμία. Απέναντί τους στέκονται τρεις ανθρωπόμορφοι γίγαντες, ο Μινώταυρος με σώμα ανθρώπου, ουρά και κεφάλι ταύρου, η επιβλητική Ίσις, θεά της μαγείας, με έναν μεταλλικό δίσκο στο κεφάλι της ανάμεσα από τα δυο της κέρατα, που ξεπροβάλουν από τα λαμπερά μαύρα μαλλιά της. 
Τέλος ο τιτάνας Ανάτ από την Μεσοποταμία, πελώριος πολεμιστής, ζωσμένος με  πανίσχυρα όπλα και πανοπλία.
Θεά Ίσις
Η παραλαβή της τροφής που σας ζητήσαμε έχει καθυστερήσει ανησυχητικά. 
Ποιο είναι το πρόβλημα Αμενεμχάτ;
Φαραώ Αμενεμχάτ
Τα αποθέματά μας έχουν εξαντληθεί. Η παρατεταμένη ξηρασία δεν μας επιτρέπει να ικανοποιήσουμε τις απαιτήσεις σας.
Θεός Ανάτ
Θέλετε να πείτε ότι θα αγνοήσετε τα δίκαια αιτήματα μας; Αυτό θα είναι μεγάλη αχαριστία εκ μέρους σας, Βασιλείς.
Βασιλεύς Αμοριτών
Μην μας παρεξηγείτε. Δεν έχουμε ξεχάσει την ανεκτίμητη βοήθειά σας στην κατασκευή των μεγαλειωδών μας μνημείων. Αναγνωρίζουμε ότι χωρίς την εξωγήινη τεχνολογία σας δεν θα μπορούσαμε να χτίσουμε τα απροσπέλαστα αμυντικά μας τείχη, τον πύργο της Βαβέλ, το παλάτι του Ναβουχοδονόσορα-
Μινώταυρος
Τα Μινωικά ανάκτορα στην Κνωσό, την Φαιστό και τα Μάλλια.
Θεά Ίσις
Μην ξεχνάτε τις πυραμίδες, την Σφίγγα… Και, το κυριότερο, την προστασία μας σε όλες τις επιδρομές των βαρβάρων! Για όλα αυτά, λοιπόν, ζητάμε μόνο την αμοιβή που μας αξίζει.
Βασιλιάς Μίνωας
Μα η τελευταία σας παραγγελία είναι εξωφρενική. Είναι αδύνατον σε περίοδο λοιμού να συγκεντρώσουμε τόσο μεγάλες ποσότητες τροφής.

Θεός Ανάτ
(Χτυπά δυνατά το χέρι του πάνω στο τραπέζι) Οι τιποτένιες σας δικαιολογίες μας αφήνουν παντελώς αδιάφορο. Πρέπει να βρείτε μία λύση, αλλιώς θα αναγκαστούμε να εξαπολύσουμε τις τρομερές μας δυνάμεις εναντίον σας. 
Μινώταυρος
Έχω μία ιδέα. Γιατί δεν μας προσφέρετε μερικούς από τους υπηκόους σας σαν τροφή; Το είδος σας είναι πολύ νόστιμο, έχω δοκιμάσει στο παρελθόν και στα βασίλειά σας υπάρχουν πολλοί άχρηστοι άνθρωποι που σας περισσεύουν.
Φαραώ Αμενεμχάτ
Μα τι λέτε; Αυτό δεν είναι δυνατόν! Αν αποφασίσουμε κάτι τέτοιο, οι λαοί μας θα εξεγερθούν και η βασιλεία μας θα κινδυνεύσει.
Θεά Ίσις
Μην ξεχνάτε ότι σε μας χρωστάτε την εξουσία σας.
Βασιλεύς Αμοριτών
Ναι, έχεις δίκιο μεγάλη Ίσις, αλλά πρέπει να μας καταλάβετε. Δεν μπορούμε να το κάνουμε αυτό στο λαό μας.
Θεός Ανάτ
Τέρμα με τα πολλά λόγια. Αν δεν μπορείτε να μας ταΐσετε, τότε βρείτε τρόπο να μας πολεμήσετε. (σηκώνεται από το τραπέζι)
Βασιλεύς Αμοριτών
Σε παρακαλώ, τρισμέγιστε Ανάτ, κάθισε να βρούμε μία λύση.
Μινώταυρος
(Σηκώνεται και αυτός) Εφόσον οι αποθήκες σας είναι άδειες, οι ανθρωποθυσίες είναι η ιδανική λύση.
Θεά Ίσις
(Σηκώνεται και αυτή) Σας δίνουμε διορία μία εβδομάδα, για να μας παραδώσετε τους ανθρώπους σας. Αν καθυστερήσετε ξανά, ετοιμαστείτε να υποστείτε τις συνέπειες! (Φεύγουν από την αίθουσα)

Στο τραπέζι μένουν οι δύο Βασιλείς και ο Φαραώ.
Με το που κλείνει η πόρτα βαρύγδουπα ο Βασιλεύς των Αμοριτών χτυπά τα δυο του χέρια στο τραπέζι και βγάζει μια κραυγή αγανάκτησης. Ο Φαραώ τρομάζει, καθώς είχε βάλει το χέρι του στο μέτωπο απελπισμένος. Ο Βασιλιάς Μίνωας σπρώχνει πίσω την καρέκλα του, σηκώνεται όρθιος, βάζει τα χέρια του πίσω από την μέση και παραμιλά περπατώντας.  
Φαραώ Αμενεμχάτ
Βασιλιά Μίνωα, κάθισε, σε παρακαλώ, να συζητήσουμε. Όλοι μαζί κάτι θα σκεφτούμε.
Βασιλιάς Μίνωας
(Κάθεται, ξεφυσάει και κοιτάει τους άλλους δυο. Μετά από μικρή σιγή βάζει το χέρι στο πηγούνι και λέει) Έχω σκεφτεί κάτι, αλλά είναι παράτολμο και πρέπει να γίνει σε όλες τις περιοχές μας συγχρονισμένα, έτσι ώστε να μην τους δοθεί καθόλου χρόνος να αντιδράσουν.
Φαραώ Αμενεμχάτ
Τι εννοείς Μίνωα; Να ανοίξουμε πόλεμο με τους προστάτες μας; Ξέρεις πως δεν έχουμε καμία ελπίδα απέναντι στα πανίσχυρα αερόπλοιά τους.

Βασιλεύς Αμοριτών
Περίμενε, Αμενεμχάτ, μη βιάζεσαι, άσε τον Μίνωα να μας εξηγήσει το σχέδιο του.
Βασιλιάς Μίνωας
Λοιπόν δώστε προσοχή, θα κάνουμε αυτό που θέλουν-
Φαραώ Αμενεμχάτ
Ποτέ! Δεν υπάρχει περίπτωση να ταΐσω τον λαό μου σ’ αυτά τα εξωγήινα πλάσματα!
Βασιλιάς Μίνωας
Περίμενε να τελειώσω, Αμενεμχάτ. Αυτή θα είναι η αρχή του τέλους τους. Αναγκαστικά, θα θυσιάσουμε λίγους δούλους, για να σώσουμε τον υπόλοιπο λαό μας. Θα τους θανατώσουμε, λοιπόν, με πολύ ισχυρό δηλητήριο. Όταν οι προστάτες μας τους φάνε, θα πεθάνουν και οι ίδιοι από την επίδραση του δηλητηρίου. 
Βασιλεύς Αμοριτών
Ένα λεπτό, Μίνωα. Η δολοφονία των θεών του λαού και η απώλεια της προστασίας τους θα αμαυρώσει την εικόνα μας απέναντι στους υπηκόους μας. Η επανάσταση και σε αυτήν την περίπτωση θα είναι αναπόφευκτη.
Βασιλιάς Μίνωας
Τότε όλα θα πρέπει να γίνουν μυστικά και με αστραπιαίες κινήσεις. Μετά το θάνατό τους, θα θάψουμε τα πτώματα δεκάδες μέτρα βαθιά στη Γη μαζί με τους δούλους που θα σκάψουν τους τάφους. Θα διατάξουμε όλους τους επιστήμονες, τους σοφούς και τους καλλιτέχνες να εξαφανίσουν κάθε ίχνος τους από την Γη. 
Φαραώ Αμενεμχάτ
(Σφίγγει την γροθιά του) Θα παραμυθιάσουμε το λαό ότι οι θεοί θύμωσαν και αποσύρθηκαν στον ουρανό. Θα τους μετατρέψουμε από πραγματικά όντα σε μυθικά! Μπράβο Μίνωα, καταπληκτικό το σχέδιο σου! Έτσι θα γίνει.
                   (Κοιτάζονται και οι τρεις και χαμογελούν πονηρά)

Σκηνή 3           Σπίτι – Σαλόνι – Απόγευμα 

Συνεχίζουν οι ειδήσεις  στην τηλεόραση:
DNA από τους γιγαντιαίους σκελετούς ήδη μελετάται από τους επιστήμονες στα εργαστήρια για την πιθανή κλωνοποίηση του είδους.....

ΤΕΛΟΣ
                                                                        Εκτιμώμενος χρόνος  >5 λεπτών
                                                                                                  
                                                                                                        Τρίτη 31 Μαρ. 09